Document ID: 32012D0412

DEĊIŻJONI TA’ IMPLIMENTAZZJONI TAL-KUMMISSJONI
tad-19 ta’ Lulju 2012
li temenda l-lista ta’ “unitajiet bażiċi ta’ gvern lokali” fl-Anness tad-Direttiva tal-Kunsill 94/80/KE li tistipula arranġamenti dettaljati għall-eżerċizzju tad-dritt tal-vot u tal-kandidatura f’elezzjonijiet muniċipali minn ċittadini tal-Unjoni li jgħixu fi Stat Membru li tiegħu mhumiex ċittadini
(2012/412/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 22(1) tiegħu,
Wara li kkunsidrat id-Direttiva tal-Kunsill 94/80/KE tad-19 ta’ Diċembru 1994 li tistipula arranġamenti dettaljati għall-eżerċizzju tad-dritt tal-vot u tal-kandidatura f’elezzjonijiet muniċipali minn ċittadini tal-Unjoni li jgħixu fi Stat Membru li tiegħu mhumiex ċittadini (1), u b’mod partikolari l-Artikolu 2(2) tagħha,
Billi:
(1)
Id-Direttiva 94/80/KE telenka fl-Anness tagħha l-“unitajiet bażiċi ta’ gvern lokali” li jiddeterminaw il-kamp ta’ applikazzjoni tad-Direttiva.
(2)
Skont l-Artikolu 2(2) tad-Direttiva 94/80/KE, Stat Membru għandu jinnotifika lill-Kummissjoni jekk xi unità ta’ gvern lokali msemmija fl-Anness ta’ dik id-Direttiva tkun, bis-saħħa ta’ xi bidla fil-liġi domestika tiegħu, mibdula minn unità oħra jew jekk, bis-saħħa ta’ tali bidla, tali unità tkun abolita jew unitajiet oħrajn ikunu maħluqa. Għaldaqstant il-Kummissjoni għandha tadotta dak l-Anness billi tagħmel tibdiliet, tneħħijiet jew żidiet u dak l-Anness hekk rivedut għandu jiġi ppubblikat f’Il-Ġurnal Uffiċjali tal-Unjoni Ewropea.
(3)
Id-Danimarka, il-Greċja, l-Irlanda, il-Latvja u l-Litwanja għarrfu lill-Kummissjoni li, wara bidliet fil-leġiżlazzjoni domestika tagħhom, l-“unitajiet bażiċi ta’ gvern lokali” li jikkonċernawhom ġew mibdula. Dawn il-liġijiet ġew notifikati formalment lill-Kummissjoni.
(4)
L-Anness tad-Direttiva 94/80/KE għandu jiġi emendat skont dan,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 94/80/KE huwa emendat skont l-Anness ta’ din id-Deċiżjoni.
Artikolu 2
Din id-Deċiżjoni għandha tidħol fis-seħħ l-għada tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, id-19 ta’ Lulju 2012.

Labels: 10
0
18
11